# SENSORVEILEDNING NOAS 2105/4105

## Vår 2023

|  |  |
| --- | --- |
| **Emnenavn** | Skriftkyndighet i et andrespråksperspektiv: lesing og skriving |
| **Studieår semester** | Vår 2023 |
| **Studiepoeng** | 10 |
| **Emneansvarlig** | Kjersti Bartnæs Krallinger |
| **Eksamenstype** | Semesteroppgave |

|  |
| --- |
| **Læringsutbytte** |
| Studentene skal kunne:   * redegjøre for hva leseprosessen består av og utfordringer ved å lese på et andrespråk * redegjøre for utfordringene ved å skrive på et andrespråk, og hva som kjennetegner ulike skriveopplæringsmodeller. * beskrive hva som særpreger ulike teksttyper, beskrive ordvalg i ulike tekster og diskutere hvilken plass ord- og begrepslæring bør ha i opplæringen * analysere elevtekster, drøfte hvordan skriftkyndighet kan måles og diskutere bruk av lesetester   For studenter på 4105 gjelder dessuten også at studentene skal kunne:   * analysere og drøfte særlig inngående skriftkyndighet hos / skriftkyndighetsopplæring for barn, eller ungdommer eller voksne andrespråksbrukere |

|  |
| --- |
| **Undervisning** |
| Emnet skal gi en innføring i forskjellige temaer knyttet til skriftkyndighet og opplæring i lesing og skriving ut fra ulike læringssyn med både kognitive og sosiokulturelle tilnærminger. Tema i undervisningen har vært ulike tilnærminger til skriftkyndighet/literacy, ordforrådslære, metaforer, fagspråk, teorier om skriving og lesing, testing av leseferdighet og vurdering av skriveferdighet (saktekster og narrativer). Det har i undervisningen ikke vært gjort forskjell på master- og bachelorstudenter, og det har i liten grad vært undervist spesifikt opp mot det ekstra læringsmålet som 4105-studentene har.  Studentene har fått skriftlig veiledning på prosjektskissen i forbindelse med semesteroppgaven. I etterkant av dette har det også vært gjennomført muntlig medstudentrespons i undervisningstiden (45 minutter i grupper på tre eller i par). Studentene har også hatt mulighet til å stille spørsmål på e-post underveis i skriveprosessen. |

|  |
| --- |
| **Vurdering** |
| Semesteroppgaven skal være en skriftlig framstilling av et selvstendig forskningsarbeid eller et fagtekststudium med utgangspunkt i en selvvalgt problemstilling. Kandidaten skal undersøke og drøfte et felt innenfor skriftkyndighet på andrespråket. Drøftingen kan være basert på et konkret materiale, (elev/student-tekster, intervjuer, data fra klasseromsobservasjon), eller det kan være en ren teoretisk drøfting. Framstillingen skal følge et faglig resonnement med utgangspunkt i problemstillingen og den tilnærmingen som er valgt, fram mot resultater og konklusjon, og det skal redegjøres for metode eller framgangsmåte. Temaet skal være forankret i pensumlitteratur på emnet. Det er ikke store krav til mengden data eller informanter siden prosjektperioden er svært kort.  Både kunnskapsinnhold, faglighet, tekststruktur og språk og framstillingsform skal vurderes. Det er krav om teoretisk og faglig forankring i pensumlitteratur. 4105-kandidaten skal legge opp cirka 150 sider tilleggslitteratur til pensum, og bør anvende dette pensumet i semesteroppgaven. Dersom 2105-kandidaten viser til annen relevant faglitteratur enn pensum, vil det være en fordel, men det er ikke påkrevet. Problemformulering skal være presist formulert. Det skal være et tydelig fokus gjennom hele oppgaven og konklusjonen skal være underbygd. Det er også krav om å vise vurderingsevne og selvstendighet. Kandidaten skal ha en drøftende holdning til faglitteraturen. Framstillingen skal være språklig god gjennom å kommunisere tydelig i akademisk språkstil, med få systemfeil. Kandidaten skal bruke et presist fagspråk. Teksten skal ha en logisk oppbygging og det skal være lett å følge argumentasjonen.  I evalueringen skal det legges vekt på følgende punkter  • I hvilken grad er problemstillingen klart formulert og avgrenset?  • I hvilken grad dokumenterer kandidaten bruk av kunnskap om relevant teori og metode?  • I hvilken grad er valg av metode og teori hensiktsmessig og godt begrunnet?  • I hvilken grad er det god og tydelig sammenheng mellom de ulike delene i oppgaven?  • I hvilken grad er språket presist og lettfattelig?  • Er det god referanse/kildebruk?  Fagspesifikk karakteromtale for nordisk finnes på ILNs nettsider: <https://www.uio.no/studier/eksamen/karakterer/fagspesifikk-karakterbeskrivelse/hf-iln-nordisk.html>  Sensor må alltid være åpen for det uventede eksamenssvaret, og sensor vil alltid måtte utvise faglig skjønn og gjøre en helhetsvurdering. |